TV 2 starter tirsdag optagelserne til den længe ventede sæson 2 af serien Norskov, der foregår i og omkring Frederikshavn.

TV 2 lukkede i første omgang serien efter første sæson. Men efter massivt pres fra seerne og penge fra fonde og Frederikshavn Kommune, besluttede TV 2 at producere en sæson 2. Optagelserne går i gang tirsdag og ifølge kanalfrederikshavn.dk vil produktionsholdet og skuespillerne de første dage være at finde på resterne af Munkebakkeskolen, der igen bruges som politistation i Norskov. TV 2 forventer at 'Norskov' sæson to får premiere til efteråret.